FI Euroopan unionin virallinen lehti L 178/1

KOMISSION ASETUS (EU) N:o 610/2012,

annettu 9 päivänä heinäkuuta 2012,

enimmäispitoisuuksien asettamisesta kokkidiostaattien tai histomonostaattien väistämättömästä siirtymisestä muihin kuin kohderehuihin johtuvalle esiintymiselle elintarvikkeissa 10 päivänä helmikuuta 2009 annetun asetuksen (EY) N:o 124/2009 muuttamisesta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikkeissa olevia vieraita aineita koskevista yhteisön menettelyistä 8 päivänä helmikuuta 1993 annetun neuvoston asetuksen (ETY) N:o 315/93 (1) ja erityisesti sen 2 artiklan 3 kohdan

sekä katsoo seuraavaa:

(1) Enimmäispitoisuuksien asettamisesta kokkidiostaattien tai histomonostaattien väistämättömästä siirtymisestä muihin kuin kohderehuihin johtuvalle esiintymiselle elintarvikkeissa 10 päivänä helmikuuta 2009 annetussa komission asetuksessa (EY) N:o 124/2009 (2) on asetettu enimmäispitoisuudet tietyille kokkidiostaateille ja histomonostaateille elintarvikkeissa, jotta voidaan varmistaa sisämarkkinoiden asianmukainen toiminta ja suojella kansanterveyttä.

(2) Enimmäispitoisuuksia olisi mukautettava jatkuvasti, jotta otetaan huomioon tieteellisen ja teknisen tiedon kehitys ja muutokset niissä jäämien enimmäismäärissä, jotka on vahvistettu tietyille elintarvikkeille yhteisön menettelyistä farmakologisesti vaikuttavien aineiden jäämien enimmäismäärien vahvistamiseksi eläimistä saatavissa elintarvikkeissa 6 päivänä toukokuuta 2009 annetun Euroopan parlamentin ja neuvoston asetuksen (EY) N:o 470/2009 (3) tai eläinten ruokinnassa käytettävistä lisäaineista 22 päivänä syyskuuta 2003 annetun Euroopan parlamentin ja neuvoston asetuksen (EY) N:o 1831/2003 (4) puitteissa.

(3) Asetuksen (EY) N:o 470/2009 puitteissa on vahvistettu jäämien enimmäismäärät lasalosidinatriumille naudansukuisista eläimistä peräisin olevissa elintarvikkeissa farmakologisesti vaikuttavista aineista ja niiden eläinperäisissä elintarvikkeissa esiintyvien jäämien enimmäismääriä koskevasta luokituksesta annetun asetuksen (EU) N:o 37/2010 liitteen muuttamisesta siltä osin kuin on kyse lasalosidista 1 päivänä helmikuuta 2012 annetulla komission täytäntöönpanoasetuksella (EU) N:o 86/2012 (5). Sen vuoksi on tarpeen muuttaa lasalosidinatriumia koskevia säännöksiä.

(4) Saataville on tullut uusia teknisiä tietoja eli erityisiä tutkimuksia maduramisiinin siirtymisestä rehusta munivien kanojen muniin. Nämä tutkimukset osoittavat, että jos munivien kanojen rehu sisältää ristikontaminaation vuoksi maduramisiinia mutta alle enimmäispitoisuuden, seurauksena on, että munien maduramisiinipitoisuus on korkeampi kuin tällä hetkellä sallittu enimmäispitoisuus. Niiden päätelmien mukaisesti, jotka on esitetty maduramisiinin aiheuttamaa muiden kuin kohderehujen ristikontaminaatiota käsittelevässä Euroopan elintarviketurvallisuusviranomaisen lausunnossa (6) ja maduramisiiniammoniumin turvallisuutta ja tehoa broilerien ruokinnassa käsittelevässä tieteellisessä lausunnossa (7), nämä korkeammat pitoisuudet eivät aiheuta havaittavaa riskiä kuluttajien terveydelle. Tämän vuoksi on aiheellista muuttaa maduramisiinia koskevia säännöksiä.

(5) Nikarbatsiinin ja diklatsuriilin käyttöä rehun lisäaineina koskevan hyväksynnän edellytyksiä on muutettu rehujen lisäaineen hyväksymisestä kymmeneksi vuodeksi 5 päivänä lokakuuta 2010 annetulla komission asetuksella (EU) N:o 875/2010 (8) ja diklatsuriilin hyväksymisestä helmikanojen rehun lisäaineena 23 päivänä helmikuuta 2011 annetulla komission asetuksella (EU) N:o 169/2011 (9). Tämä kehitys edellyttää merkittäviä muutoksia nikarbatsiinille asetuksen (EY) N:o 124/2009 liitteessä vahvistettuihin enimmäispitoisuuksiin ja vähäisiä muutoksia diklatsuriilia koskeviin tietoihin. Niiden päätelmien mukaisesti, jotka on esitetty nikarbatsiinin aiheuttamaa muiden kuin kohderehujen ristikontaminaatiota käsittelevässä Euroopan elintarviketurvallisuusviranomaisen lausunnossa (10) ja nikarbatsiinin turvallisuutta ja tehoa broilerien ruokinnassa käsittelevässä tieteellisessä lausunnossa (11), kuluttajien terveydelle ei aiheudu havaittavaa riskiä niistä enimmäispitoisuuksista, joita nikarbatsiinille on elintarvikkeissa ehdotettu sen vuoksi, että sitä siirtyy väistämättömästi myös muihin kuin kohderehuihin. Tämän vuoksi on aiheellista muuttaa diklatsuriilia ja nikarbatsiinia koskevia säännöksiä.

(6) Tämän vuoksi asetusta (EY) N:o 124/2009 olisi muutettava.

(7) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 124/2009 liite tämän asetuksen liitteen mukaisesti.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 9 päivänä heinäkuuta 2012. Komission puolesta José Manuel BARROSO Puheenjohtaja

(1) EYVL L 37, 13.2.1993, s. 1.

(2) EUVL L 40, 11.2.2009, s. 7.

(3) EUVL L 152, 16.6.2009, s. 11.

(4) EUVL L 268, 18.10.2003, s. 29.

(5) EUVL L 30, 2.2.2012, s. 6.

(6) Opinion of the Scientific Panel on Contaminants in the Food Chain on a request from the European Commission on cross-contamination of non-target feedingstuffs by maduramicin authorised for use as a feed additive, The EFSA Journal (2008) 594, 1–30. Saatavilla verkossa osoitteessa: http://www.efsa.europa.eu/en/efsajournal/doc/594.pdf.

(7) EFSA Panel on Additives and Products or Substances used in Animal Feed (FEEDAP); Scientific Opinion on safety and efficacy of Cygro® 10G (maduramicin ammonium α) for chickens for fattening. The EFSA Journal 2011; 9(1):1952. [2 pp.]. doi:10.2903/j.efsa.2011.1952. Saatavilla verkossa osoitteessa: www.efsa.europa.eu/efsajournal.

(8) EUVL L 263, 6.10.2010, s. 4.

(9) EUVL L 49, 24.2.2011, s. 6.

(10) Opinion of the Scientific Panel on Contaminants in the Food Chain on a request from the European Commission on cross-contamination of non-target feedingstuffs by nicarbazin authorised for use as a feed additive, The EFSA Journal (2008) 690, 1-34. Saatavilla verkossa osoitteessa: http://www.efsa.europa.eu/en/efsajournal/doc/690.pdf.

(11) EFSA Panel on Additives and Products or Substances used in Animal Feed (FEEDAP); Scientific Opinion on the safety and efficacy of Koffogran (nicarbazin) as a feed additive for chickens for fattening. EFSA Journal 2010; 8(3):1551. [40 pp.]. doi:10.2903/j.efsa.2010.1551. Saatavilla verkossa osoitteessa: www.efsa.europa.eu.